דו"ח מבקר המדינה בנושא השלטון המקומי שהתפרסם אתמול (ראשון) חושף כי בזמן שרבות מהרשויות המקומיות ברחבי המדינה הגיעו לסף פשיטת רגל והלינו שכר לעובדיהן במשך חודשים ארוכים, דווקא במרכז לשלטון מקומי - המאגד את כל הרשויות המקומיות ואמור לדאוג להן ולעובדיהן - נהנו ממשכורות חלומיות, תוספות תמוהות ומינוי עובדים. כל זה ללא כל תקציב שנקבע, מבלי שהוצגו תוכניות עבודה, וללא כל מערך ביקורת.
במרכז חברות 73 עיריות ו-127 מועצות מקומיות מרחבי המדינה. על פי מטרותיו המוצהרות, אמור המרכז לפעול כאירגון יציג של הרשויות המקומיות בפני הכנסת ומשרדי הממשלה, לדאוג לאינטרסים שלהן ולשפר את מצבן. החברות במרכז המאוגד כעמותה היא על בסיס וולנטרי, אבל כרוכה בתשלום דמי חבר גבוהים המהווים חלק ניכר מהכנסות המרכז. גם יתר התקציב מגיע מכיסיהן המדולדלים של הרשויות המקומיות: מהכנסות החברות הבנות של המרכז, שמספקות לרשויות שירותים מקצועיים ומתשלום עבור השתלמויות שעורך המרכז לעובדי הרשויות.
ב-2006 עמדו הכנסות המרכז על 37 מיליון שקל. זו הייתה השנה הראשונה בה נמחק הגרעון המצטבר בתקציב המרכז ונרשם עודף של מיליון שקל בסופה. יו"ר המרכז הנוכחי הוא עדי אלדר, ראש עיריית כרמיאל. בעבר, איש מפלגת העבודה ובשנתיים האחרונות איש קדימה, המתמודד באחרונה גם על תפקיד יו"ר מפעל הפיס. אלדר נבחר לתפקידו ב-2004 ומאז, על-פי ממצאי המבקר, פועל המרכז כמעט כהצגה של איש אחד ומתנהל בבזבזנות מפתיעה במיוחד על רקע הקמפיין שניהל אלדר כנגד משרד האוצר בנושא המשבר הכספי ברשוית המקומיות.
הדו"ח העלה ממצאים חמורים על התנהלות המרכז תחת אלדר. על-פי התקנון מוגדרת האסיפה הכללית של הארגון, בה חברים נציגי הרשויות החברות ברובם ראשי רשויות. נמצא כי כתוצאה מהיעדרו בתקנון של סעיף המגדיר את מספר הסגנים ליו"ר וממלאי מקומו נבחרו 3 חודשים אחרי כניסתו של אלדר 4 ראשי רשויות כממלאי מקום ליו"ר ולא פחות מ-51 כסגנים ליו"ר. בתגובה לדו"ח המבקר מסר המרכז כי מדובר בתואר לשם כבוד בלבד אך המבקר לא קיבל את הטיעון.
עוד נמצא כי הנהלת המרכז המונה 60 חברים אינה מתכנסת כמעט למרות שהיא אמורה להתוות את מדיניות הארגון ואת תוכנית העבודה שלו. גם בזמן שנערכו ישיבות לא נכחו יותר מ-30% מהחברים שהסתפקו על פי דו"ח המבקר באישורן בדיעבד של תוכניות עבודה שיצאו כבר לפועל ובאישורים כמעט אוטומטיים של החלטות אלדר, היו"ר הדומיננטי.
גם ועדות לנושאים שונים הפועלות במרכז ואמורות לדון בקידום הרשויות המקומיות בנושאים כמו חינוך, רווחה, קליטה ועוד, לא התכנסו כמעט במהלך השנים האחרונות. הוועדה החשובה שבהן - ועדת הביקורת התכנסה לעיתים נדירות ועסקה בעיקר באישור הדוחות הכספיים של המרכז. לוועדה לא הייתה ביקורת רבה על תפקוד המרכז, זאת כנראה עקב העובדה שבמשך השנים האחרונות לא פעל במרכז מבקר פנים עד למועד ביצוע הביקורת על ידי מבקר המדינה.
עוד עולה מהדוח תמונה של מבנה ארגוני גמיש במיוחד של המרכז שהתאים בעיקר לשיקולים הפוליטיים של היו"ר וכמה ראשי עיריות ורשויות מקושרים פוליטית ? היו"ר אלדר ושני המנכ"לים שפעלו תחתיו מאז החל בכהונתו ב-2004 מינו מספר גדול של סמנכ"לים וקלטו עובדים לתפקידים בכירים מבלי שהתקיים על כך דיון בהנהלת המרכז אלא בדיעבד.
עובדים הועברו מתפקיד לתפקיד שלא לצורך וניתנו להם תנאי שכר על-פי התואר שנשא התפקיד ולא על-פי תוכנו. כך למשל שודרג יועץ לנושאי המגזר הדרוזי לתפקיד סמנכ"ל לענייני דרוזים וצ'רקסים ללא כל סיבה נראית לעין אבל עם שדרוג משמעותי בשכרו. חוזי ההעסקה של עובדים רבים לא הובאו לאישור ההנהלה ובבדיקת המבקר נמצאו תנאי העסקה ופרישה נדיבים במיוחד ולמעשה העדר כל נורמה בתחום השכר ותנאי העבודה. כך קיבלו עובדים תוספות קבועות המכונות "משכורת כוללת" שהגיעו עד עשרות אלפי שקלים בשנה. עובדים בכירים קיבלו תוספות של אלפי שקלים לשכרם שלא בהתאם לחוזה העבודה שלהם.
העלאות שכר משמעותיות ניתנו ללא כל דיון או תיעוד ופיצויי פיטורין חריגים שולמו בניגוד לחוזה. מספר בכירים קיבלו חוזי העסקה מיוחדים שכללו שכר גלובלי והחזר הוצאות עד פי 3 מהנהוג בתפקידים מקבילים ברשויות המקומיות.
המבקר מציין כי מרכז השילטון המקומי מסר בתגובתו לדו"ח כי יפעל לתיקון הליקויים "ברוח העקרונות שפורטו בדו"ח ותוך התאמת העקרונות לצרכים המיוחדים הנובעים מאופי פעילות המרכז".